รัฐบาล เร่งผลักดันนโยบายและมาตรการ เพื่อรองรับการหันเหการค้าและการลงทุน
รัฐบาล เร่งผลักดันนโยบายและมาตรการ เพื่อรองรับการหันเหการค้าและการลงทุน  เชื่อสามารถเปลี่ยนความไม่แน่นอนให้เป็นโอกาสได้นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า สงครามการค้าที่เกิดขึ้นที่นำไปสู่ผลกระทบทั้งด้านบวกและลบ ซึ่งรัฐบาลมีการดำเนินการหลายอย่าง เพื่อรองรับการหันเหทางการค้าและการลงทุน ด้านการค้าที่จะเป็นผลด้านบวก คือ สินค้าไทยมีโอกาสส่งออกไปทดแทนสินค้าสหรัฐในจีน ถือเป็นโอกาสสำหรับสินค้าเกษตรและอาหาร กลุ่มสินค้าที่อยู่ในห่วงโซ่การผลิตของสินค้าจีน เช่น ชิ้นส่วนเครื่องไฟฟ้า แผงวงจรไฟฟ้า จะได้รับผลกระทบ นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้สั่งการตั้งทีมวอร์รูม ทำหน้าที่ติดตามสถานการณ์สงครามการค้าและเสนอแนวทางรับมืออย่างทันท่วงที มีคณะทำงานร่วมภาครัฐและเอกชนด้านพาณิชย์ เพื่อจะได้ผลักดันการส่งออกเป็นรายกลุ่มสินค้าและรายตลาด ทำ Road show สินค้าไทยต้องทำอย่างมีเป้าหมาย เพื่อเจาะตลาดสหรัฐและจีน รวมถึงขยายตลาดใหม่ไปยังอินเดีย ตะวันออกกลางและอาเซียน บูรณาการการทำงานของทูตพาณิชย์และทูตเกษตร เพื่อขับเคลื่อนการส่งออกสินค้าเกษตรไปพร้อมๆ ขับเคลื่อนการเจรจาการค้า ทั้งในระดับพหุภาคีและทวิภาคี นอกจากนี้ กระทรวงพาณิชย์ ได้มีการเตรียมความพร้อมที่จะรับมือกับการหันเหทางการค้าที่อาจนำไปสู่การทะลักของสินค้าเข้าไทย โดยจะใช้กลไก พ.ร.บ.การตอบโต้การทุ่มตลาดและการอุดหนุนสินค้าจากต่างประเทศเป็นเครื่องมือในการดูแลผู้ประกอบการไทยส่วนของการหันเหทางการลงทุน คาดว่า จะเป็นผลกระทบด้านบวกต่อไทย เพราะจะมีนักลงทุนที่คิดย้ายฐานการผลิตออกจากสหรัฐและจีน โดยเฉพาะนักลงทุนที่จะย้ายออกจากจีน เช่นนักลงทุนสหรัฐ จีน ไต้หวัน ญี่ปุ่น ณ เวลานี้ มีจำนวน 10 รายที่ตัดสินใจจะมาลงทุนในไทยและคาดว่าจะมีเพิ่มขึ้น เพื่อดึงดูดนักลงทุนกลุ่มนี้ นายสมคิด จาตุศรีพิทักษ์ รองนายกรัฐมนตรี ได้มอบหมายให้ BOI ไปดำเนินการ 3 เรื่อง คือ ออกมาตรการที่มากกว่าสิทธิพิเศษด้านภาษี ตั้งทีมเฉพาะกิจดึงนักลงทุนต่างประเทศที่ได้รับผลกระทบจากสงครามการค้าโดยตรง และจัดกิจกรรมส่งเสริมการตลาดในจีน สหรัฐ ญี่ปุ่น ยุโรป โดยให้ภาคเอกชนและสถาบันการเงินเข้าร่วม เพื่อสนับสนุนแหล่งเงินทุนและเพิ่มความคล่องตัวในการอนุมัติ รวมทั้งยังมีงานด้านอื่นๆ ที่รัฐบาลขับเคลื่อนคู่กันไป เช่น การเสริมศักยภาพและการลดต้นทุนการผลิตของภาคอุตสาหกรรมและเกษตร การส่งเสริมทักษะแรงงานและโครงสร้างพื้นฐาน เพื่อรองรับการลงทุนที่จะเพิ่มขึ้น นำไปสู่โอกาสเพิ่มศักยภาพการส่งออก ยกระดับฐานการผลิตและการจ้างงาน